**Potpore obrazovanju doktorandima**

**Najčešća pitanja i odgovori**

1. **Koji je rok prijave za traženje potpore obrazovanju doktorandima?**

Javni poziv je otvoren do kraja 2023. godine ili do kada nisu potrošena sva predviđena sredstva.

1. **Od kojeg do kojeg datuma se mogu koristiti sredstva potpore obrazovanju doktorandima?**

Sredstva se mogu koristiti od datuma kada je raspisan poziv za obrazovne potpore, 26. lipnja 2023. do 30. lipnja 2024. godine.

1. **Molim vas informaciju o donošenju odluka o dodjeli potpore obrazovanju doktorandima te početku isplate financiranja u slučaju dobitka istog?**

Povjerenstvo za dodjelu potpora obrazovanju doktorandima periodično se sastaje i razmatra sve pristigle prijave te ih vrednuje sukladno navedenim kriterijima. Na temelju prijedloga Povjerenstva, gradonačelnik Grada Zagreba utvrđuje liste doktoranda kojima se odobrava potpora. Lista se objavljuje u periodičnim razmacima na stranicama Grada Zagreba. Ukoliko prijavitelj ostvari pravo na potporu, potpisuje ugovor s Gradom Zagrebom te potom slijedi isplata sredstava, koja se odvija jednokratno. Po završetku prijavljene aktivnosti, doktorand koji je ostvario potvrdu, dužan je podnijeti Povjerenstvu izvješće te priložiti dokaze utrošenih sredstava (račun, ugovor, kartu, i sl.).

1. **Može li se jedan doktorand/ica prijaviti samo za jednu potporu? A ako se može prijaviti za više potpora, radi li se ta prijava istovremeno?**

Doktorand u jednoj godini može ostvariti jednu potporu unutar svake kategorije. Može ih prijaviti istovremeno ili odvojeno.

1. **Mogu li ostvariti potporu obrazovanju ukoliko živim u gradu Zagrebu, a upisan/a sam na doktorski studij na nekom drugom sveučilištu u Hrvatskoj?**

Uvjet za ostvarivanje potpore doktorandima je potvrda o upisu na doktorski studij Sveučilišta u Zagrebu.

1. **Mogu li ostvariti potporu ukoliko sam strani/a student/ica koji studira na Sveučilištu u Zagrebu?**

Uvjet za ostvarivanje potpore doktorandima je dostavljena potvrda o hrvatskom državljanstvu.

1. **Trebaju li dokumenti biti predani u originalu?**

 Svi dokumenti mogu biti preslike originala.

1. **Je li moguće uz prijavu za potporu obrazovanju doktorandima poslati potvrdu o statusu redovnog studenta/ice iz sustava e-građani ili mora biti potvrda ovjerena od strane studentske referade?**

 Potrebna je ovjerena potvrda iz studentske referade.

1. **U kojem je formatu potrebno dostaviti DrSc1 obrazac za Potporu obrazovanja 3?**

Prihvatljivi su svi formati u kojima je vidljivo da je isti službeno obranjen pred Povjerenstvom.

1. **Uz prijavu za potporu obrazovanju 1. potrebno je dostaviti potvrdu ili drugi dokaz da je izlaganje rada na znanstvenoj konferenciji prihvaćeno. Prihvaća li se kao dokaz e - mail od strane organizatora da je rad prihvaćen?**

 Da.

1. **Je li moguće prijaviti aktivnost koja se održala prije same prijave za potporu obrazovanju, a na kojoj je doktorand/ica sudjelovao/la?**

Nije moguće prijaviti aktivnosti koje su već održane. Potporu obrazovanju za određenu aktivnost je potrebno prijaviti *PRIJE* datuma njenog održavanja.

1. **Što ako se aktivnost održi, a još nisu isplaćena sredstva za određenu ostvarenu potporu obrazovanju?**

Važno je da se prijavi interes za potporu obrazovanju prije no što se održava određena aktivnost. Ukoliko se u međuvremenu aktivnost održi prije no što prijavitelj potpiše ugovor o ostvarenoj potpori, aktivnost se može financirati retroaktivno. Važno je čuvati dokaze kojima će uz izvješće opravdati sredstva koja je doktorand ostvario.

1. **Htio/la bih se prijaviti na Potporu obrazovanja 1. te me zanima pokriva li ona cjelokupno sudjelovanje na takvim skupovima (registracija, smještaj, put) ili pokriva samo registraciju na takve skupove?**

Pokrivaju se troškovi kotizacije, putni troškovi i troškovi smještaja. Ne pokrivaju se troškovi dnevnica te troškovi hrane i pića. Svi prijavljeni troškovi se kasnije moraju opravdati odnosno po završetku aktivnosti potrebno je dostaviti izvještaj s aktivnosti te račune kojima se opravdavaju sredstva koja je prijavitelj/ica ostvario.

1. **Može li doktorand/ica pod kategoriju "provođenje manjih terenskih istraživanja" prijaviti troškove nabave (potrošnog) materijala koji bi se koristilo za njegov/njezin eksperimentalni rad?**

To je prihvatljiv trošak za Potpore obrazovanja 3.

1. **Potrebna su mi sredstva za izradu baze podataka, statističku obradu podataka i analizu. Uklapa li se navedeno u dodjelu potpora doktorandima - Potpora obrazovanja 3?**

Izrada baza podataka, statističke obrade i analize ne smatraju se prihvatljivim troškovima u okviru potpora obrazovanja doktorandima. Prihvatljivim troškovima smatraju se programi koji omogućuju izrade statističkih analiza.

1. **Smatra li se laptop opravdanim sredstvima za Potporu obrazovanja 3.?**

Ne.

1. **Može li potpora pokriti putni trošak od prebivališta koje nije u Zagrebu do mjesta održavanja znanstvenog skupa?**

Potpora pokriva putni trošak od Zagreba do mjesta održavanja skupa. Moguće je pokriti i putni trošak od mjesta prebivališta/boravišta ukoliko je ono bliže mjestu održavanja skupa.